Diari Oficial de la Generalitat Valenciana


Sumari del DOGV 9221, del 23-11-2021 (2021/11066)

RESOLUCIÓ de 7 d'octubre de 2021, de la Subdirecció General de Relacions Laborals, per la qual es disposa el registre i la publicació del text del Conveni col·lectiu d'olis i els seus derivats de les províncies de Castelló i València per als anys 2019, 2020, 2021 i 2022, codi 80100035012012.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9221

Data del DOGV
:   23-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11449


Data del document
:   07-10-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 7 d'octubre de 2021, de la Subdirecció General de Relacions Laborals, per la qual es disposa el registre i la publicació del text del Conveni col·lectiu d'olis i els seus derivats de les províncies de Castelló i València per als anys 2019, 2020, 2021 i 2022, codi 80100035012012. [2021/11516]  
Vist el text del Conveni col·lectiu d'olis i els seus derivats de les províncies de Castelló i València per als anys 2019, 2020, 2021 i 2022, codi 84894993671835, signat per la Comissió Negociadora, que està integrada, d'una part, pels representants de la Federació Empresarial d'Agroalimentació de la Comunitat Valenciana (FEDACOVA), i, d'una altra, pels representants de la Federació d'Indústria, Construcció i Agro del País Valencià (UGT FICA PV) i de Comissions Obreres d'Indústria del País Valencià (CCOO Indústria PV), i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre; en l'article 2 del Reial decret 713/2010, de 28 de maig, sobre registre i dipòsit de convenis i acords col·lectius de treball, i en l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals d'acord amb el que s'estableix en l'article 51.1 de l'Estatut d'Autonomia de la Comunitat Valenciana i en l'article 10.2 de l'Ordre 1/2021, de 6 d'abril, que desplega el Decret 175/2020, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors productius, Comerç i Treball, i en l'article 4.3 de l'Ordre 37/2010, resol  
  
Primer  
Ordenar la seua inscripció en el Registre de la Comunitat Valenciana de convenis i acords col·lectius de treball, amb notificació a la Comissió Negociadora i el dipòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 7 d'octubre de 2021.- El subdirector general de Relacions Laborals: Joaquín Vañó Gironés.  
  
  
  
ANNEX  
Conveni col·lectiu d'olis i els seus derivats de les províncies de Castelló i València per als anys 2019, 2020, 2021 i 2022  
  
Codi conveni 06367121135281  
  
Índex  
Article 1. Àmbit d'aplicació  
Article 2. Àmbit territorial  
Article 3. Àmbit personal  
Article 4. Vigència  
Article 5. Compensació i absorció  
Article 6. Plus d'assistència  
Article 7. Salari base  
Article 8. Pagues extraordinàries  
Article 9. Paga del sector  
Article 10. Proporcionalitat pagues extres  
Article 11. Increment i actualització salarial  
Article 12. Jornada laboral  
Article 13. Vacances  
Article 14. Llicències retribuïdes per a exàmens  
Article 15. Excedències  
Article 16. Roba de treball  
Article 17. Defunció  
Article 18. Revisió mèdica  
Article 19. Malalties i accidents  
Article 20. Igualtat  
Article 21. Garanties d'ocupació  
Article 22. Actuació i garanties sindicals  
Article 23. Informació al treballador/a  
Article 24. Seguretat i higiene  
Article 25. Quota sindical  
Article 26. Assegurança d'accidents  
Article 27. Inaplicació del conveni col·lectiu  
Article 28. Ajuda familiar  
Article 29. Contractació  
Article 30. Contracte de formació  
Article 31. Permisos  
Article 32. Sistema de classificació professional  
Article 33. Factors d'enquadrament  
Article 34. Grups professionals  
Grup professional 5  
Grup professional 4  
Grup professional 3  
Grup professional 2  
Grup Professional 1  
Article 35. Mobilitat funcional  
Article 36. Règim disciplinari  
1. Faltes  
2. Sancions  
3. Prescripció de la facultat de sancionar  
Article 37. Premis  
Article 38. Premi de fidelitat  
Article 39. Comissió paritària  
Article 40. Assemblees en el centre de treball  
Article 41. Estabilitat en l'ocupació i jubilació forçosa  
Primera. Remissió a fonts legals  
Segona. Adhesió a l'Acord de solució autònoma de conflictes laborals de la Comunitat Valenciana  
Disposició transitòria sobre enquadrament de les figures professionals en els grups professionals  
  
  
PREÀMBUL  
  
Aquest conveni col·lectiu ha sigut subscrit per les centrals sindicals Federació d'Indústria, Construcció i Agro de la Unió General de Treballadors del País Valencià (UGT FICA PV) i Comissions Obreres d'Indústria del País Valencià (CCOO Indústria PV), en representació de les persones treballadores afectades per aquest i per part de la Federació Empresarial d'Agroalimentació de la Comunitat Valenciana (FEDACOVA), en representació de les empreses incloses en el seu àmbit d'aplicació.  
  
CAPÍTOL I  
  
Article 1. Àmbit d'aplicació  
Aquest conveni serà aplicable i regularà les relacions de treball en les activitats que a continuació s'esmenten: destil·leries de glicerina, almàsseres, refineries d'oli, màquines de moldre llavors oleaginoses, hidrogenadores, magatzemistes d'oli, envasadores, estacions de càrrega i descàrrega i extracció de llavors.  
  
Article 2. Àmbit territorial  
Aquest conveni serà d'obligat compliment per a les referides empreses situades en el territori de les províncies de Castelló i València.  
  
Article 3. Àmbit personal  
Aquestes normes seran aplicables a tots els treballadors que presten els seus serveis per compte de les empreses dedicades a les activitats ressenyades en l'article 1, tant fixos com eventuals, i també els que en endavant ingressen en elles, sense més excepció de la que determina l'Estatut dels Treballadors i altra legislació aplicable.  
També estaran afectades totes les empreses que, en virtut de qualsevol classe de contracte, tinguen diverses activitats principals, de les quals alguna estiga inclosa en l'àmbit d'aplicació d'aquest conveni, sent aplicable aquest als treballadors que realitzen aquestes activitats.  
  
Les empreses que per qualsevol classe de contracte desenvolupen activitats del sector de manera habitual (no ocasional o accessòria) es veuran també afectades per l'àmbit d'aplicació d'aquest conveni encara que cap d'aqueixes activitats fora principal o prevalent.  
En aquests dos últims supòsits hauran d'aplicar-se als treballadors/es afectats les condicions establides en aquest conveni, i en particular la taula salarial que corresponga al grup, categoria o nivell professional de cada treballador/a.  
  
Article 4. Vigència  
Aquest conveni tindrà una vigència de dos anys, des del primer de gener de 2019 fins al 31 de desembre de 2022, prorrogable per tàcita reconducció, excepte denúncia expressa de qualsevol de les parts amb un mes d'antelació a l'expiració del conveni.  
  
Article 5. Compensació i absorció  
Es mantindran les condicions més beneficioses establides amb anterioritat a la vigència d'aquest conveni, sense perjudici que puguen ser absorbides i compensades quan els salaris que hagueren percebut els treballadors, en el seu conjunt i en còmput anual, foren superiors als que es fixen en aquest conveni. No obstant això:  
a) Es reconeix amb caràcter general els drets consolidats derivats de la supressió del complement personal d'antiguitat en l'àmbit funcional d'aquest conveni col·lectiu, en els termes previstos en l'article 28 del Conveni col·lectiu de treball d'oli i els seus derivats de les províncies de Castelló i València 2017-2018, publicat en el DOGV número 8228, de 06.02.2018.  
b) Aquelles persones treballadores que a 31.12.2018 perceberen una retribució derivada del Conveni col·lectiu de treball d'oli i els seus derivats de les províncies de Castelló i València 2017-2018, publicat en el DOGV número 8228, de 06.02.2018, superior a l'establida per al grup professional en el qual queden enquadrats, se'ls mantindrà la diferència com a complement ad personam, denominat «complement excategoria o nivell professional».  
Aquest complement no serà compensable ni absorbible, i es revalorarà anualment en el mateix increment que el conveni. Aquest complement, atés que suposa una garantia salarial per a aquelles persones treballadores els salaris de categoria de les quals eren superiors als de grup, no serà abonable a aquelles persones treballadores de nou ingrés. Així mateix, aquest complement es considerarà salari base amb caràcter general i s'inclourà per al càlcul de les pagues extraordinàries.  
  
CAPÍTOL II  
  
Article 6. Plus d'assistència  
Aquest plus s'abonarà per cadascun dels dies efectivament treballats i en la quantia determinada en la columna corresponent a la taula salarial per als treballadors/es amb pagament de salari de freqüència mensual, l'import de la taula corresponent a un mes natural.  
  
Article 7. Salari base  
És la part de retribució fixada per unitat de temps i que servirà per a calcular sobre aquest els diferents complements salarials en la forma percentual, amb la sola excepció del plus d'assistència. Aquest salari base és determinat en la taula salarial en dues accepcions: mensual i diària.  
  
Article 8. Pagues extraordinàries  
El personal afectat per aquest conveni col·lectiu tindrà dret a percebre dues pagues extraordinàries de trenta dies cadascuna d'elles; el quinze de juliol, que es denomina paga d'estiu, i el vint-i-dos de desembre, paga de Nadal, i una paga de quinze dies en la festivitat de Sant Josep, és a dir, el dènou de març.  
L'import d'aquestes pagues es calcularà sumant el salari base, el plus d'assistència, prorratejant el nombre de dies en les categories de pagament diari i pel seu import en les de pagament mensual, més la nocturnitat, si escau, i l'antiguitat.  
Els períodes de meritació seran en la paga d'estiu, de l'1 de gener al 30 de juny; en la paga de Nadal, de l'1 de juliol al 31 de desembre. La paga de Sant Josep tindrà un període de meritació anual, que serà de l'1 de març al 28 de febrer.  
  
Article 9. Paga del sector  
Tot el personal afectat per aquest conveni percebrà pel concepte de participació en beneficis una quantitat equivalent al 10 per cent dels salaris de la taula salarial, incrementats amb el complement d'antiguitat, i segons fórmula que a continuació s'indicarà en aquest mateix article. Aquest complement pot fer-se efectiu conjuntament amb els salaris base.  
Fórmula aclaridora: salaris base dies percebuts, més salaris base percebuts en les pagues extres d'estiu, Nadal i març, més l'antiguitat percebuda, tant en un concepte com en un altre i sobre el total percebut obtindre el 10 per cent.  
Per a aquelles empreses que desitgen abonar la paga de beneficis d'una sola vegada hauran de realitzar aquest abonament tenint com a data límit la del 31 de març de l'any següent a la creació d'aquest dret.  
  
Article 10. Proporcionalitat pagues extres  
Al personal que ingresse o cesse l'any natural, se li abonaran les pagues extraordinàries i de beneficis en proporció al temps treballat dins de l'exercici, perquè els dies citats en les pagues indicades en aquest capítol ho són per al personal que treballe durant 12 mesos.  
  
Article 11. Increment i actualització salarial  
Primer. Increments  
1. Per a l'any 2019 les taules salarials seran les corresponents a l'any 2018.  
2. Les taules salarials corresponents a l'any 2020 es corresponen amb un increment del 2 per cent sobre els valors de l'any anterior i són les següents:  
  
Divisió funcional Grup professional S. base mes/- Assistència mes/-  
Personal tècnic, d'administració i vendes G1 1.177,15 314,65  
 G2 1.028,00 271,58  
 G3 845,74 216,28  
 G4 794,72 123,18  
 G5 733,30 123,18  
  
  
Divisió funcional Grup professional S. base dia/- Assistència dia/-  
Personal d'operacions G1 34,59 12,37  
 G2 30,20 10,68  
 G3 27,64 3,89  
 G4 26,98 3,54  
 G5 26,44 3,54  
  
  
Concepte Euros  
Disponibilitat (article 12.3) 180,74  
Ajuda familiar (article 28) 261,08  
  
  
  
3. Les taules salarials corresponents a l'any 2021 es corresponen amb un increment de l'1,5 per cent sobre els valors de l'any anterior i són les següents:  
  
Divisió funcional Grup professional S. base mes/- Assistència mes/-  
Personal tècnic, d'administració i vendes G1 1.194,81 319,37  
 G2 1.043,42 275,65  
 G3 858,43 219,52  
 G4 806,64 125,03  
 G5 744,30 125,03  
  
  
Divisió funcional Grup professional S. base dia/- Assistència dia/-  
Personal d'Operacions G1 35,11 12,56  
 G2 30,65 10,84  
 G3 28,05 3,95  
 G4 27,38 3,59  
 G5 26,84 3,59  
  
  
Concepte Euros  
Disponibilitat (article 12.3) 183,45  
Ajuda familiar (article 28) 265,00  
  
  
  
4. Les taules salarials corresponents a l'any 2022 es corresponen amb un increment de l'1,5 per cent sobre els valors de l'any anterior i són les següents:  
  
Divisió funcional Grup professional S. base mes/- Assistència mes/-  
Personal tècnic, d'administració i vendes G1 1.212,73 324,16  
 G2 1.059,07 279,78  
 G3 871,31 222,81  
 G4 818,74 126,91  
 G5 755,46 126,91  
  
  
Divisió funcional Grup professional S. base dia/- Assistència dia/-  
Personal d'operacions G1 35,64 12,75  
 G2 31,11 11,00  
 G3 28,47 4,01  
 G4 27,79 3,64  
 G5 27,24 3,64  
  
  
Concepte Euros  
Disponibilitat (article 12.3) 186,20  
Ajuda familiar (article 28) 268,98  
  
  
5. Els endarreriments derivats dels increments establits en aquest article s'abonaran en un sol pagament, dins del mes següent al de la seua publicació en el butlletí oficial.  
  
Segon. Actualització  
1. En el cas que la suma de l'IPC estatal corresponent als anys 2021 i 2022 resulte una xifra diferent del 3 per cent, es procedirà a efectuar una actualització de les taules abonades en 2022 per la indicada diferència amb el límit de l'1 per cent i sense efectes retroactius, servint com a base de càlcul per a l'increment salarial de l'any 2023.  
2. A l'efecte d'acomplir al que s'estableix en aquest apartat, les parts reuniran en els quinze dies següents a la publicació de l'IPC de l'any 2022.  
  
CAPÍTOL III  
  
Article 12. Jornada laboral  
1. S'estableix una jornada laboral de 1.784 hores, que seran distribuïdes setmanalment de dilluns a divendres, a excepció dels serveis de manteniment, neteja i control de qualitat de procés. L'organització d'aquest horari serà, segons les empreses amb audiència dels afectats i en presència del comité d'empresa o delegats de personal.  
2. Els serveis de manteniment, neteja i control de qualitat de procés que hagen d'assistir un dissabte cobraran les hores extraordinàries treballades amb un increment del 100 per cent sobre el preu hora ordinària.  
3. Les empreses que disposen de personal de manteniment electromecànic, en règim de plena disponibilitat, abonaran al personal d'aquest règim i per aquest mateix concepte, l'import brut mensual que figura en l'article 11 d'aquest conveni col·lectiu.  
A més, si amb motiu d'assistència haguera de realitzar desplaçaments al centre de treball, s'abonarà per cadascun d'ells l'import brut de tres hores extraordinàries del seu salari en concepte de despeses de desplaçament.  
En qualsevol cas, per a tindre reconegut el règim de plena disponibilitat, l'empresa l'ha de fer constar per escrit dirigit als treballadors afectats.  
La condició pactada és absorbible íntegrament amb les que regisquen anteriorment per aquest o altres conceptes anàlegs, formant un tot orgànic i individual, i, a l'efecte de la seua aplicació pràctica, seran considerats en còmput anual.  
  
Article 13. Vacances  
Tot el personal afectat per aquest conveni, tindrà dret al gaudi de 30 dies naturals que es gaudiran, excepte pacte en contra, entre l'u de juny i el trenta de setembre.  
Quan les necessitats del servei i a instàncies de les empreses hagueren de realitzar-se vacances fora del període designat en el paràgraf anterior, el treballador o treballadora percebrà una compensació d'un 20 per cent del salari base en els dies que quedaren fora del període ressenyat.  
Així mateix, es respectarà qualsevol pacte individual entre l'empresa i el treballador respecte a la data de gaudi de les vacances. Tot això és aplicable a aquells treballadors/es que acrediten un període superior a un any de servei en l'empresa, i els que no porten un any, la part proporcional que els corresponga a raó del temps treballat.  
La remuneració del període de vacances serà la mitjana de les retribucions percebudes pel treballador en els tres mesos d'activitat previs al començament d'aquestes. En cas que les comissions sobre les vendes s'hagueren reportat en períodes superiors al mes, la mitjana corresponent a aquest concepte es calcularà atenent el període de la seua meritació. Queden excloses de la mitjana, en tot cas, les dietes o altres conceptes extrasalarials i les hores extraordinàries.  
  
Article 14. Llicències retribuïdes per a exàmens  
Els treballadors i treballadores que formen part de les plantilles d'empreses afectades per aquest conveni i que es troben en cursos organitzats en centres oficials o reconeguts pel Ministeri d'Educació i Formació Professional per a l'obtenció de títol acadèmic, d'acord amb la Llei orgànica 2/2006, de 3 de maig, d'educació, tindrà dret als permisos retribuïts necessaris pel temps màxim de 80 hores a l'any, per a concórrer a exàmens i altres proves d'aptitud, sense alteració ni disminució dels seus drets laborals.  
En tot cas per a l'exercici d'aquest dret, el treballador o treballadora haurà de justificar fefaentment mitjançant certificació acadèmica adequada, amb antelació mínima de 48 hores i amb posterioritat a aquestes proves la necessitat d'assistència respectivament.  
Igualment el treballador o treballadora disposarà de les hores necessàries retribuïdes amb un màxim de 30 hores a l'any per a assistir a la realització d'exàmens definitius per a l'obtenció de l'examen de conduir, que haurà de justificar en els mateixos termes del paràgraf anterior la necessitat i realització d'aquestes proves.  
  
Article 15. Excedències  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.  
b) El treballador o treballadora amb una antiguitat en l'empresa, almenys, d'un any té dret que se li reconega la possibilitat de situar-se en excedència voluntària per un termini no menor a quatre mesos i no major de cinc anys. Aquest dret sol podrà ser exercit una altra vegada pel mateix treballador o treballadora si han transcorregut quatre anys des del final de l'anterior excedència.  
c) Els treballadors i treballadores tindran dret a un període d'excedència de durada no superior a tres anys per a tindre cura de cada fill, tant quan ho siga per naturalesa, com per adopció, o en els supòsits de guarda amb finalitats d'adopció o acolliment permanent, a comptar des de la data de naixement o, si escau, de la resolució judicial o administrativa.  
També tindran dret a un període d'excedència, de durada no superior a dos anys, els treballadors i treballadores per a tindre cura d'un familiar, fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.  
L'excedència prevista en aquest apartat, el període de durada de la qual podrà gaudir-se de forma fraccionada, constitueix un dret individual dels treballadors, homes o dones. No obstant això, si dos o més treballadors de la mateixa empresa generaren aquest dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant donara dret a un nou període d'excedència, l'inici d'aquesta donarà fi al que, en el seu cas, s'estiguera gaudint.  
El període en què el treballador o treballadora romanga en situació d'excedència conforme al que s'estableix en aquest article serà computable a l'efecte d'antiguitat i el treballador o treballadora tindrà dret a l'assistència a cursos de formació professional, en la participació de la qual haurà de ser convocat per l'empresari/ària, especialment en ocasió de la seua reincorporació.  
Durant el primer any tindrà dret a la reserva del seu lloc de treball. Transcorregut aquest termini, la reserva quedarà referida a un lloc de treball del mateix grup professional o categoria equivalent.  
d) Així mateix, podran sol·licitar el seu pas a la situació d'excedència en l'empresa els treballadors o treballadores que exercisquen funcions sindicals d'àmbit provincial o superior mentre dure l'exercici del seu càrrec representatiu.  
e) El treballador/a excedent conserva només un dret preferent al reingrés en les vacants d'igual o similar categoria a la seua que hi haguera o es produïren en l'empresa.  
No obstant l'anterior, les excedències esmentades en els apartats a i c d'aquest article tindran dret a la reincorporació al seu lloc de treball o d'un grup professional similar en el termini de dos mesos des de la sol·licitud a la finalització de la seua excedència.  
  
Article 16. Roba de treball  
Les empreses subjectes al conveni facilitaran anualment al seu personal, que d'acord amb la seua condició professional realitzen faenes que exigisquen la seua utilització, les peces de treball següents:  
a) Dues bates i dues còfies.  
b) Dues camises, dos pantalons i una jaqueta curta.  
Així mateix, es facilitaran les peces, botes i elements necessaris d'acord amb la legislació vigent en la matèria.  
En tots els casos, el personal al qual s'assigne la indicada roba de treball està obligat a la seua cura, conservació i devolució si fora baixa en l'empresa, per això, es considerarà imprudència en l'acte de servei la no utilització o ús inadequat de les peces que conforme a aquest article li siguen entregades, i també de qualsevol unes altres, que conforme a la Llei de prevenció de riscos laborals i normes concordants li puguen ser proporcionades.  
  
Article 17. Defunció  
A la defunció, qualsevol que siga la seua causa, d'algun treballador/a, l'empresa abonarà als seus hereus i hereues la quantitat corresponent a l'import de 45 dies de la retribució del mort comprenent els complements personals.  
  
Article 18. Revisió mèdica  
Les empreses subjectes a l'aplicació d'aquest conveni que no tinguen establit un servei mèdic d'empresa propi o mancomunat efectuaran als seus treballadors i treballadores en plantilla una revisió mèdica que haurà d'anar acompanyada del corresponent informe a l'interessat. Aquesta revisió es realitzarà en horari laboral o a compte d'aquest amb la freqüència que es determine en la planificació de prevenció de riscos laborals d'aplicació en l'empresa.  
  
Article 19. Malalties i accidents  
Les empreses complementaran als treballadors/es en situació de baixa per IT fins al 90 per cent de les prestacions percebudes pels treballadors i treballadores per part de la Seguretat Social a partir del vint-i-uné dia, tenint en compte que el total del percebut no podrà superar al salari real percebut pel treballador. Així mateix, aquestes empreses es reservaran durant tot el període de baixa per les assenyalades causes el dret a establir diagnòstic a encàrrec dels facultatius que designen, i seran del seu compte i càrrec les despeses que aquesta revisió mèdica ocasione. En el cas que aquest segon diagnòstic siga contrari, el treballador o treballadora perdrà automàticament el dret a la percepció de l'esmentat plus.  
Quan la falta d'assistència ocórrega per accident de treball, malaltia professional o d'origen comú, però done lloc a hospitalització, les empreses podran enviar als accidentats o malalts perquè siguen reconeguts pel metge designat per aquestes, que certificarà l'estat de curació.  
  
Quan per raó de malaltia el treballador o treballadora requerisca l'assistència a consulta mèdica, en hores coincidents amb les de la seua jornada laboral, les empreses concediran sense pèrdua de retribució el permís necessari pel temps precís a aquest efecte, i el treballador o treballadora haurà de justificar-lo amb el corresponent volant visat pel facultatiu.  
Quan la situació d'IT es derive d'accident de treball o malaltia professional, les empreses complementaran les prestacions percebudes pel treballador o treballadora, a fi que aquests perceben0 el 100 per cent del salari real.  
  
Article 20. Igualtat  
Les empreses estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar mesures dirigides a evitar qualsevol classe de discriminació laboral entre dones i homes, mesures que hauran de negociar i, si escau, acordar amb els representants legals dels treballadors en la forma que es determina en els articles 45 i 46 de la Llei orgànica 3/2007, de 22 de març, per a la igualtat efectiva de dones i homes i conformement al que es preveu en la disposició transitòria dotze de l'esmentada norma.  
  
  
Article 21. Garanties d'ocupació  
En cas de detenció del treballador o treballadora, i fins que no recaiga sentència ferma, l'empresa reservarà el seu lloc de treball durant aquest període, no existint durant aquest, obligació de prestar treball, sense dret a retribució ni cotització, tot això per estar en suspensió el contracte de treball. Perquè aquest dret puga ser invocat pel treballador és condició indispensable que ho comunique de manera eficaç a l'empresari, havent d'efectuar aquesta comunicació en un termini màxim de 120 hores a partir de la detenció.  
La reincorporació haurà de realitzar-se dins dels quinze dies següents al cessament de la detenció, requerint-se un preavís a l'empresari, també en informe de 72 hores abans del retorn. Transcorreguts els esmentats quinze dies sense que s'haja produït la reincorporació, s'entendrà que el treballador o treballadora dona per resolt el contracte de treball.  
L'empresa, durant el període de suspensió assenyalat, podrà contractar amb caràcter interí un treballador/a per a substituir al detingut/ada.  
  
Article 22. Actuació i garanties sindicals  
Per al temps invertit pels representants sindicals en l'acompliment dels seus càrrecs, s'estarà al que disposa l'Estatut dels Treballadors, i es podran acumular les hores que li corresponen a un delegat a favor d'un altre, sempre que el que l'haja de cedir comunique fefaentment a l'empresa la renúncia de les seues hores i en favor de qui s'han d'acumular aquestes.  
Així mateix, les empreses donaran facilitats perquè el treballador que pertanyia a una central sindical, i estiga autoritzat per ella, puga gestionar el cobrament dins de l'empresa, i fora de les hores del seu treball, de les quotes sindicals que corresponguen abonar als treballadors/es afiliats/ades a aquesta central sindical.  
  
Article 23. Informació al treballador/a  
L'empresa facilitarà a títol individual a qualsevol treballador/a que ho sol·licite, una certificació acreditativa de la seua qualificació professional, remuneració i antiguitat en l'empresa.  
  
Article 24. Seguretat i higiene  
Els delegats de prevenció són els representants dels treballadors amb funcions específiques en matèria de prevenció de riscos en el treball.  
S'estarà al que es preveu en la Llei 31/1995, de 8 de novembre, de prevenció de riscos laborals, i la seua normativa de desplegament.  
  
Article 25. Quota sindical  
Les empreses descomptaran en nòmina la quota sindical d'aquells treballadors/es que així ho indiquen de manera personal.  
Aquesta deducció s'efectuarà en les empreses, sempre que ho sol·licite l'organització sindical i preste la seua conformitat el treballador afiliat a aquest sindicat.  
  
Article 26. Assegurança d'accidents  
Les empreses afectades per aquest conveni subscriuran individualment una pòlissa col·lectiva d'accidents de treball que garantiran les indemnitzacions següents:  
- 6.010,12 euros, en cas de defunció.  
- 6.010,12 euros, en cas d'incapacitat permanent absoluta.  
Entenent-se ambdues contingències com a derivades d'accident de treball.  
  
Article 27. Inaplicació del conveni col·lectiu  
El procediment per a iniciar la inaplicació d'aquest conveni col·lectiu serà el següent:  
1. L'empresa que decidisca iniciar la inaplicació d'aquest conveni haurà de comunicar a la comissió paritària d'aquest conveni l'obertura del procediment, al temps d'iniciar el període de consultes, remetent la documentació econòmica pertinent i la justificació econòmica de la mesura que proposa, sempre dirigida al manteniment de l'ocupació.  
  
En la proposta d'inaplicació hauran de figurar clarament les noves condicions de treball i la seua durada, que seran revisables anualment, excepte pacte en contra, i tindran com a màxim la durada d'aquest conveni col·lectiu.  
2. El període de consultes haurà de tindre una durada no superior a quinze dies. Aquest període versarà sobre les causes motivadores de la proposta empresarial i sobre la possibilitat d'evitar o reduir els seus efectes, i també les mesures necessàries per a atenuar els seus efectes per als treballadors i treballadores afectades, tenint sempre com a motivació última el manteniment dels llocs de treball.  
S'haurà de documentar la causa mitjançant memòria explicativa d'aquesta i relacionant les mesures de caràcter general que es tinga previst prendre, en funció de la causa que s'al·legue.  
També les empreses podran procedir a inaplicar el règim salarial previst en aquest conveni col·lectiu, quan aquestes tinguen una disminució persistent del seu nivell d'ingressos o la seua situació i perspectives econòmiques pogueren veure's afectades negativament a conseqüència de tal aplicació, afectant les possibilitats de manteniment de l'ocupació en aquestes.  
3. La interlocució per a aquesta negociació seran les seccions sindicals, quan així ho acorden, o bé la representació unitària dels treballadors i treballadores. En cas de no existir representació legal dels treballadors i treballadores s'atribuirà la representació legal d'aquests en proporció a la representativitat dels sindicats signants d'aquest conveni, excepte acord en contra. Aquesta comissió serà com a mínim de tres membres. L'empresari podrà atribuir la seua representació a FEDACOVA organització empresarial signant d'aquest conveni.  
  
Els acords es prendran per majoria simple.  
4. Després del període de consultes l'acord haurà de remetre's a la comissió paritària del conveni col·lectiu dins dels set dies següents a la seua consecució, amb la relació expressa de les noves condicions de treball a aplicar en l'empresa.  
5. Si no existeix acord, després de la realització del període de consultes, s'haurà de sotmetre la discrepància a la comissió paritària del conveni col·lectiu que disposarà d'un màxim de set dies per a pronunciar-se, a comptar des del dia del requeriment. Si existeix acord de la comissió paritària, totes les parts negociadores estaran sotmeses a aquest.  
En cas de discrepància, aquesta decidirà sotmetre'l a l'arbitratge o mecanismes recollits en el VI Acord de solució autònoma de conflictes laborals de la Comunitat Valenciana (DOGV 8166, 09.11.2017) o norma que el substituïsca. En cas de no arribar a acord o laude arbitral, es donarà la discrepància per no resolta als efectes legals oportuns.  
  
La comissió paritària estarà obligada a tractar i mantindre en la major reserva la informació rebuda i les dades a les quals hagen tingut accés a conseqüència del que s'estableix en els paràgrafs anteriors, observant per consegüent respecte de tot això sigil professional.  
  
Article 28. Ajuda familiar  
S'estableix en concepte d'ajuda familiar una gratificació de l'import brut per any que figura en l'article 11 d'aquest conveni col·lectiu per a aquells treballadors/es que tingueren fills o filles amb discapacitat.  
  
  
Article 29. Contractació  
S'amplia el termini de durada per als contractes per circumstàncies de la producció previstos en l'article 15, apartat b, de l'Estatut dels Treballadors a 12 mesos dins d'un període de 18 mesos. A la finalització d'aquests contractes el treballador o treballadora tindrà dret a la indemnització legalment establida.  
  
Article 30. Contracte de formació  
Les empreses podran realitzar aquest tipus de contractes a fi de proporcionar al treballador la formació teòrica i pràctica necessària per a l'acompliment adequat d'un ofici o lloc de treball qualificat.  
Aquest contracte només podrà subscriure's amb treballadors entre 16 i 25 anys que no tinguen titulació suficient per a realitzar un altre tipus de contractes formatius.  
La durada del contracte serà com a mínim d'un any i com a màxim de tres anys. Conclòs el primer any de vigència, les pròrrogues que es realitzen fins a esgotar el període màxim podran ser de sis mesos.  
El temps dedicat a la formació teòrica serà del 25 per cent de la jornada màxima prevista en aquest conveni i es durà a terme alternant-se amb el treball efectiu.  
A fi de fer efectiva la formació del treballador, l'empresa assignarà un tutor amb la suficient experiència i qualificació per a garantir l'aprenentatge objecte del contracte, sense que cada tutor puga tindre sota la seua tutela a més de tres aprenents.  
La retribució del treballador contractat per a la formació i l'aprenentatge es fixarà en proporció al temps de treball efectiu, i serà el 85 per cent de l'import fixat en les taules salarials d'aquest conveni col·lectiu, sense que en cap cas aquesta retribució puga ser inferior al salari mínim interprofessional en proporció al temps de treball efectiu.  
  
  
Article 31. Permisos  
1. El treballador/a, previ avís i justificació, podrà absentar-se del treball, amb dret a remuneració, per algun dels motius i pel temps següents:  
a) Setze dies per matrimoni.  
b) Tres dies en els casos de naixement de fills, malaltia greu o defunció de parents fins al segon grau de consanguinitat o afinitat. Quan amb aquest motiu, el treballador necessite fer un desplaçament superior a 150 km de distància d'anada i altres punts de tornada, el termini serà de quatre dies.  
c) Un dia per trasllat del domicili habitual.  
d) Els altres previstos en l'article 37, apartats 3 i 4, de l'Estatut dels Treballadors.  
En els supòsits de naixement, adopció, guarda amb finalitats d'adopció o acolliment, d'acord amb l'article 45.1.d de l'Estatut dels Treballadors, les persones treballadores tindran dret a una hora d'absència del treball, que podran dividir en dues fraccions, per a la cura del lactant fins que aquest complisca nou mesos. La durada del permís s'incrementarà proporcionalment en els casos de naixement, adopció, guarda amb finalitats d'adopció o acolliment múltiples.  
  
Qui exercisca aquest dret, per la seua voluntat, podrà substituir aquest dret per una reducció de la jornada normal en mitja hora amb la mateixa finalitat, o bé es podrà acumular aquesta hora de lactància, previ acord i amb consentiment de l'empresa, en jornades completes en còmput de 14 dies laborables, sempre que aquest permís comence a gaudir-se immediatament després de finalitzat el període de descans per maternitat. Aquest permís podrà ser gaudit indistintament per la mare o el pare en cas que ambdós treballen.  
La reducció de jornada prevista en aquest apartat constitueix un dret individual de les persones treballadores sense que puga transferir-se el seu exercici a l'altre progenitor, adoptant, guardador o acollidor. No obstant això, si dues persones treballadores de la mateixa empresa exerceixen aquest dret pel mateix subjecte causant, la direcció empresarial podrà limitar el seu exercici simultani per raons justificades de funcionament de l'empresa, que haurà de comunicar per escrit.  
Quan ambdós progenitors, adoptants, guardadors o acollidors exercisquen aquest dret amb la mateixa durada i règim, el període de gaudi podrà estendre's fins que el lactant complisca dotze mesos, amb reducció proporcional del salari a partir del compliment dels nou mesos.  
  
e) S'estableix una borsa de 12 hores anuals per treballador/a, a fi que puga acompanyar els fills menors a les consultes mèdiques necessàries, o a les persones majors d'edat amb dependència acreditada, de fins a segon grau de consanguinitat i primer grau d'afinitat. Aquesta assistència a consultes mèdiques haurà de ser acreditada documentalment a les empreses per mitjà de justificant d'assistència expedit pel facultatiu de la Seguretat Social que haja atés el pacient. Aquesta borsa d'hores, en cap cas serà acumulable, d'un any a un altre, i, en el seu cas, haurà de consumir-se dins de l'any natural si fora necessari.  
  
2. Es reconeixen els mateixos permisos establits en l'apartat 1 d'aquest article, excepte el previst en la seua lletra a, a les persones que no havent-se casat, conviuen en unió afectiva i estable, prèvia justificació d'aquests extrems mitjançant certificació d'inscripció en el corresponent registre oficial de parelles de fet.  
  
CAPÍTOL IV  
  
Article 32. Sistema de classificació professional  
1. Els treballadors que presten els seus serveis en les empreses incloses en l'àmbit d'aquest conveni col·lectiu seran classificats en atenció a les seues aptituds professionals, titulacions i contingut general de la prestació, i s'estableixen dues divisions funcionals:  
a) El personal tècnic, d'administració i vendes (PTAV).  
b) El personal d'operacions (PO).  
2. La classificació es realitza en grups professionals, per interpretació i aplicació dels factors de valoració i per les tasques i funcions bàsiques més representatives que desenvolupen els treballadors.  
3. La mobilitat funcional es produirà dins del grup, amb el límit de la idoneïtat i aptitud necessària per a l'acompliment de les tasques que s'encomanen al treballador en cada lloc de treball, prèvia realització, si això fora necessari, de processos simples de formació i adaptació.  
  
4. Per acord entre el treballador i l'empresari s'establirà el contingut de la prestació laboral objecte del contracte de treball, i també la seua pertinença a un dels grups professionals previstos en aquest conveni.  
  
5. Quan s'acorde la polivalència funcional o la realització de funcions pròpies de més d'un grup, l'equiparació es realitzarà en virtut de les funcions que s'exercisquen durant major temps.  
  
Article 33. Factors d'enquadrament  
1. L'enquadrament dels treballadors i treballadores inclosos en els àmbits d'aplicació d'aquest conveni col·lectiu dins de l'estructura professional pactada i, per consegüent, l'assignació a cadascun d'ells d'un determinat grup professional serà el resultat de la conjunta ponderació dels factors següents: coneixements, experiència, iniciativa, autonomia, responsabilitat, comandament i complexitat.  
2. En la valoració dels factors anteriorment esmentats es tindrà en compte:  
a) Coneixements i experiència: factor que per a la seua valoració es tindrà en compte, a més de la formació bàsica necessària per a complir correctament les comeses, l'experiència adquirida i la dificultat per a l'adquisició d'aquests coneixements i experiència.  
b) Iniciativa: factor que per a la seua valoració es tindrà en compte el grau de seguiment a normes o directrius per a l'execució de tasques o funcions.  
c) Autonomia: factor que per a la seua valoració es tindrà en compte el grau de dependència jeràrquica en l'acompliment de les tasques o funcions que es desenvolupen.  
d) Responsabilitat: factor per a la valoració del qual es tindrà en compte el grau d'autonomia d'acció del titular de la funció, el nivell d'influència sobre els resultats i la rellevància de la gestió sobre els recursos humans, tècnics i productius.  
e) Comandament: factor que per a la seua valoració es tindrà en compte el grau de supervisió i ordenació de les funcions i tasques, la capacitat d'interrelació, les característiques del col·lectiu i el nombre de persones sobre les quals s'exerceix el comandament.  
f) Complexitat: Factor per a la valoració del qual es tindrà en compte el número i el grau d'integració dels diversos factors abans enumerats en la tasca o lloc encomanat.  
3. Els grups professionals tenen un caràcter merament enunciatiu, sense que les empreses estiguen obligades a preveure en la seua estructura organitzativa tots i cadascun d'ells, podent en el seu cas, establir-se les corresponents assimilacions.  
4. En la disposició transitòria d'aquest conveni col·lectiu s'estableix l'enquadrament de les figures professionals previstes en la normativa convencional vigent fins a 31 de desembre de 2018.  
  
Article 34. Grups professionals  
Grup professional 5  
1. Criteris generals: tasques que consisteixen en operacions realitzades seguint instruccions concretes, clarament establides o un mètode de treball precís, amb alt grau de supervisió, que normalment exigeixen coneixements professionals de caràcter elemental i d'un període breu d'adaptació.  
2. Formació: titulació o coneixements adquirits en l'acompliment de la seua professió equivalents a Graduat Escolar, Educació Secundària Obligatòria o Formació Professional de grau mitjà.  
  
Grup professional 4  
1. Criteris generals: tasques consistents en l'execució d'operacions que, encara que es realitzen sota instruccions precises, requerisquen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.  
2. Formació: titulació o coneixements adquirits en l'acompliment de la seua professió equivalents a Educació General Bàsica o Formació Professional de grau mitjà, complementada amb formació específica en el lloc de treball.  
  
Grup professional 3  
1. Criteris generals: treballs d'execució autònoma d'operacions que exigisquen habitualment iniciativa per part dels treballadors/treballadores que els exerceixen, que comporten, sota supervisió, la responsabilitat d'aquests i poder ser ajudats per un altre o altres treballadors/treballadores.  
2. Formació: titulació o coneixements adquirits en l'acompliment de la seua professió equivalent a Formació Professional de grau superior o Formació Professional de grau mitjà, complementada amb formació específica en el lloc de treball.  
  
Grup professional 2  
1. Criteris generals: funcions que suposen la integració, coordinació i supervisió de tasques diverses, realitzades per un conjunt de col·laboradors.  
Tasques complexes, però homogènies que, podent implicar responsabilitat de comandament, tenen contingut intel·lectual o d'interrelació humana en un marc d'instruccions generals de complexitat tècnica.  
  
2. Formació: titulació o coneixements adquirits en l'acompliment de la seua professió equivalents a estudis de Batxillerat o Formació Professional de grau superior, completada amb una formació específica en el lloc de treball.  
  
Grup Professional 1  
1. Criteris generals: funcions que suposen la realització de tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat.  
Funcions que suposen la integració, coordinació i supervisió de funcions, realitzades per un conjunt de col·laboradors.  
S'inclouen també en aquest grup professional funcions que suposen responsabilitat completa per la gestió d'una o diverses àrees funcionals de l'empresa, a partir de directrius generals molt àmplies directament emanades de la mateixa direcció, a qui han de donar compte de la seua gestió.  
Funcions que suposen la realització de tasques tècniques de més alta complexitat i fins i tot la participació en la definició dels objectius concrets a aconseguir en el seu camp, amb molt alt grau d'autonomia, iniciativa i responsabilitat en aquest càrrec d'especialitat tècnica.  
2. Formació: titulació o coneixements adquirits en l'acompliment de la seua professió equivalents a estudis universitaris, completada amb una experiència dilatada en el seu sector professional, completada amb una formació específica en el lloc de treball.  
  
Article 35. Mobilitat funcional  
La realització de funcions de superior o inferior grup es farà conforme al que es disposa en l'article 39 de l'Estatut dels Treballadors.  
  
  
Article 36. Règim disciplinari  
1. Faltes  
Es consideren faltes les accions o omissions que suposen crebant o desconeixement dels deures de qualsevol índole imposats per disposicions legals en vigor i especialment per aquest conveni.  
  
Les faltes es classificaran en consideració a la seua importància, gravetat, transcendència i intencionalitat en lleus, greus i molt greus.  
1.1. Classificació de faltes lleus. Es consideren faltes lleus les següents:  
a) La falta de puntualitat en l'assistència al treball sense que existisca causa degudament justificada. S'entén per falta de puntualitat el retard en la incorporació al lloc de treball superior a cinc minuts. En tot cas serà falta lleu l'excés de 15 minuts en la suma de temps de retards en un període de 30 dies.  
b) L'abandó del lloc de treball sense causa justificada, fins i tot quant ho siga per breu temps. Si a conseqüència d'aquest, s'origina perjudici d'alguna consideració a l'empresa o és causa d'accidents als seus companys/es de treball, aquesta falta podrà ser considerada com a greu o molt greu, segons els casos.  
c) No notificar en el període d'un dia hàbil d'inassistència, la baixa corresponent d'IT, o la raó de la falta al treball per motius justificats.  
  
d) Els xicotets descuits en la conservació del material, quan produïsquen algun menyscapte o pèrdua de caràcter lleu, i també el desordre en la utilització que provoquen retard o disminuïsca eficàcia en el treball.  
  
e) No comunicar a l'empresa el canvi de domicili amb la deguda antelació quan puga perjudicar el desenvolupament del treball.  
f) Les discussions o altercats verbals produïts durant el temps de treball o en les instal·lacions de l'Empresa. Si tals fets produïren escàndol notori, podran ser considerades com a faltes greus o molt greus, segons els casos.  
g) Faltar al treball un dia en el període de sis mesos, sense causa degudament justificada.  
h) No atendre qualsevol persona aliena a l'empresa i que tinga alguna relació productiva amb aquesta (comercials, proveïdors, compradors, clients, etcètera) amb la deguda diligència i correcció.  
1.2. Classificació de faltes greus. Es consideren faltes greus les següents:  
a) La inassistència al treball per dos dies en el període de sis mesos, sense causa degudament justificada.  
b) No comunicar els canvis experimentats en la família i que puguen afectar les obligacions o prestacions de la Seguretat Social en el termini de cinc dies des que es produeix el fet. Serà considerada com a falta molt greu l'ocultació maliciosa d'aquesta mena de dades.  
c) La simulació de malaltia o accident.  
d) No entregar el corresponent comunicat de baixa o confirmació per incapacitat de qualsevol classe o maternitat en els cinc dies següents a produir-se el fet.  
e) La desobediència als superiors/es en qualsevol matèria relacionada amb el treball.  
f) Simular la presència d'un company de treball fitxant, signant, parlant en el seu nom o per qualsevol altre mitjà.  
g) La imprudència en actes de treball que implique perill d'ocasionar accidents lleus o menyscaptes de caràcter lleu en les instal·lacions.  
  
h) Realitzar, sense l'oportuna autorització, treballs particulars durant la jornada de treball o utilitzar mitjans materials de l'empresa per a ús propi.  
i) La reincidència en falta lleu encara que aquesta siga de naturalesa diferent dins del període de dos mesos, sempre que haja mitjançat comunicació escrita.  
j) Oposar resistència o realitzar ocultació a la inspecció personal, paquets o objectes amb els quals s'accedisca o isca dels llocs de treball o instal·lacions, quan aquesta es realitze per a protecció o seguretat del patrimoni empresarial o el d'altres treballadors/es.  
k) No fitxar o marcar en aparells de control a l'entrada o eixida del treball.  
l) El descuit o negligència en la conservació dels gèneres, materials, mercaderies o instal·lacions de l'empresa quan aquests produïsquen mal de caràcter greu.  
m) La incorporació al lloc de treball estant sota els efectes de substàncies psicotròpiques, estupefaents o alcohol, quan es manifesten externament els efectes de tals substàncies encara que de manera lleu.  
n) L'ocultació de fets o faltes que el treballador hi haguera presenciat, sempre que ocasione perjudici greu per a l'empresa, i també no advertir de manera immediata als caps qualsevol anomalia d'importància que s'observe en les instal·lacions.  
o) L'ocultació maliciosa d'errors o equivocacions que originen perjudici per a l'empresa.  
1.3. Classificació de faltes molt greus. Es consideren faltes molt greus les següents:  
a) La inassistència al treball per tres dies d'un període de 90 dies naturals, o de quatre dies en un període de cinc mesos, sempre que no estiguen degudament justificades.  
b) El frau, deslleialtat o abús de confiança en les gestions encomanades i l'acceptació de favors o recompenses de qualsevol índole que supose perjudici dels interessos de l'empresa.  
c) El robatori, furt o la malversació de béns o interessos a l'empresa, companys de treball i a tercers quan aquests es realitzen en les instal·lacions de l'empresa o en ocasió de la realització del treball.  
d) Fer desaparéixer, inutilitzar o causar desperfectes de manera intencionada en productes, maquinària, eines, instal·lacions, estris o documents de l'empresa.  
e) Realitzar negociacions de comerç o indústria relacionades amb l'objecte de l'empresa, per compte propi o alié, sense expressa autorització d'aquesta.  
f) Violar el secret de la correspondència o documents reservats de l'empresa o dels treballadors, i també no guardar el secret degut sobre dades de reserva obligada.  
g) L'agressió física o verbal a superiors o companys de treball. L'abús d'autoritat dels caps i la seua ocultació no posant-ho en coneixement dels responsables de l'empresa.  
h) Originar injustificades i contínues renyines i baralles amb els superiors o companys de treball.  
i) La disminució continuada i voluntària en el rendiment habitual o pactat en el treball.  
j) L'assetjament o les agressions contra la llibertat sexual dels companys de treball.  
k) La reincidència en falta greu encara que aquesta siga de naturalesa diferent quan es produïsca abans de passats sis mesos de cometre's la primera, sempre que haja mitjançat comunicació escrita.  
l) La desobediència als superiors en matèria de treball que implique un crebant greu de la disciplina o un perjudici greu a l'empresa.  
m) La imprudència en acte de treball que implique un crebant greu a la disciplina o un perjudici greu a l'empresa.  
n) La imprudència en acte de treball que implique risc greu d'accident per al mateix treballador o els seus companys o perill greu per a la integritat de les instal·lacions de l'empresa.  
o) L'obstrucció total o parcial de qualsevol sistema de protecció o seguretat personal.  
p) La inobservança de les mesures de seguretat i higiene adoptades per l'empresa.  
  
2. Sancions  
Les sancions que corresponga imposar en cada cas aniran en funció del tipus de falta: lleu, greu o molt greu, segons s'estableix a continuació i dins de les possibilitats que ofereix cada classificació, atesa la gravetat, transcendència i intencionalitat d'aquestes.  
2.1. Per faltes lleus:  
- Amonestació verbal.  
- Amonestació per escrit.  
- Suspensió d'ocupació i sou d'un a cinc dies.  
2.2. Per faltes greus:  
- Suspensió d'ocupació i sou de sis a trenta dies.  
- Inhabilitació per termini no superior a cinc anys per a l'ascens a grup superior.  
2.3. Per faltes molt greus:  
- Suspensió d'ocupació i sou de 31 a 120 dies.  
- Inhabilitació per termini no superior a huit anys per al pas a grup superior.  
- Acomiadament disciplinari.  
  
3. Prescripció de la facultat de sancionar  
La facultat de l'empresa per a sancionar prescriurà per a les faltes lleus, en 10 dies; per a les faltes greus, en 20 dies, i per a les faltes molt greus, en 60 dies, a partir de la data en què aquella va tindre coneixement dels fets que té com a conseqüència la falta.  
El comité d'empresa haurà de ser informat en aquells casos en què les sancions imposades siguen per faltes greus i molt greus.  
  
Article 37. Premis  
Les empreses establiran recompenses per al personal de les seues plantilles per bona conducta, especial laboriositat i altres qualitats excel·lents, i, igualment, en favor de qui es distingisca per iniciatives profitoses per a la mateixa empresa o per als seus companys/es.  
Els premis podran consistir en sobresous, quantitats aconseguides en metàl·lic, ampliació de vacances, viatges, etcètera, i portaran annexos la concessió de punts de preferències a l'efecte d'ascens de categoria.  
Amb independència del que s'estableix anteriorment, s'estableix un premi de permanència, que consistirà en l'abonament de l'import d'una mensualitat del salari i els seus complements personals a favor dels treballadors i treballadores que complisquen vint-i-cinc anys de servei en l'empresa.  
El personal contractat per temporada percebrà aquest premi, computant-se a aquest efecte, els dies treballats que totalitzen 25 anys.  
  
Article 38. Premi de fidelitat  
S'estableix un premi per cessament, que consistirà en un permís remunerat sense obligació de prestació de treball per part del treballador, que percebran aquells treballadors/es que cessen en l'empresa per qualsevol causa, excepte per acomiadament disciplinari declarat procedent.  
Aquest premi està vinculat a la fidelitat i trajectòria del treballador/a al llarg de la seua vida laboral dins de l'empresa.  
El treballador/a haurà de sol·licitar el permís anticipadament i per escrit amb la suficient antelació que permeta dur a terme efectivament el gaudi. A aquest efecte, la no observança d'aquesta regla decaurà el dret de gaudi si no existeix temps material per a dur-lo a terme entre la sol·licitud i el cessament efectiu.  
Quan el cessament en l'empresa no siga imputable al treballador, per exemple acomiadament declarat improcedent, i amb l'única excepció d'acomiadament disciplinari declarat procedent, es compensarà econòmicament en l'equivalent a l'import de l'escala que corresponga.  
Per a accedir al permís serà necessari que l'índex d'absentisme del treballador a escala individual i corresponent a l'acumulat dels últims cinc anys a partir de la data de comunicació, al qual se li sumarà cada any transcorregut fins al cessament, siga igual o inferior al 5,00 per cent o superior a aquest. En ambdós casos s'aplicarà la part que corresponga de les taules que s'indiquen a continuació.  
L'índex d'absentisme de referència estarà compost per malaltia comuna.  
Aquest premi es percebrà conforme a les escales següents:  
  
 5,00 % absentisme nivell individual 5,00 % absentisme nivell individual  
Amb una antiguitat de 19 anys o més Gaudi de 60 dies de permís Gaudi de 20 dies de permís  
Amb una antiguitat de 24 anys o més Gaudi de 90 dies de permís Gaudi de 25 dies de permís  
Amb una antiguitat de 29 anys o més Gaudi de 120 dies de permís Gaudi de 30 dies de permís  
Amb una antiguitat de 34 anys o més Gaudi de 150 dies de permís Gaudi de 35 dies de permís  
  
  
S'estableix com a data d'entrada en vigor d'aquest article el dia 1 de juliol de 2006.  
  
Article 39. Comissió paritària  
En compliment de l'apartat 3.e de l'article 85 del text refós de la Llei d'Estatut dels Treballadors, s'estableix per a la vigència i compliment de les qüestions que es deriven d'aquest conveni una comissió paritària amb les funcions que s'indica a continuació:  
- La de mediació arbitratge i conciliació en els conflictes individuals i col·lectius que els siguen sotmesos.  
- Les d'interpretació i aplicació dels pactes. Les de seguiment del conjunt dels acords.  
La comissió estarà composta per quatre representants de les centrals sindicals signants i cinc representants de les associacions empresarials signants, que seran nomenats per les parts d'entre els pertanyents a la comissió negociadora del conveni, i hi podran assistir assessors amb veu però sense vot, en el nombre que les parts consideren necessari.  
  
Les decisions d'aquesta comissió s'adoptaran per majoria simple de vots, sempre que siguen presents almenys el 75 per cent dels seus membres.  
Quan es tracte d'algun cas que afecte empreses i treballadors que formen part de la referida comissió, aquests seran oïts pels altres components, però no seran presents en les deliberacions corresponents.  
  
La comissió paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's, o estiguen subscrits, especialment en:  
- Quantia salari base i complements salarials variables i fixos.  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacances.  
- Adaptació a l'empresa del sistema de classificació professional.  
- Garantia del compliment de la Llei d'igualtat entre dones i homes.  
  
En el cas que en l'àmbit d'una empresa afectada per aquest conveni col·lectiu qualsevol de la parts amb legitimació en aqueix àmbit expresse la seua voluntat d'iniciar els tràmits per a establir un conveni d'empresa, se seguirà el procediment següent:  
- La iniciativa es comunicarà únicament als efectes de coneixement a la comissió paritària del conveni col·lectiu.  
- Per a l'inici de les negociacions ambdues parts (empresa i representació dels treballadors i treballadores) hauran d'acordar la seua conformitat amb l'inici de la negociació.  
- L'obertura de negociacions no suposa la pèrdua de vigència del conveni col·lectiu sectorial, ja que aquest fet sol es produirà una vegada que s'haja aconseguit acord per a la signatura del conveni en l'empresa.  
  
- Una vegada aconseguit l'acord es comunicarà, a efectes informatius, el resultat a la comissió paritària.  
La comissió paritària fixa el seu domicili a València, a la seu del carrer d'Isabel la Catòlica, núm. 6, pis 5, pta. 9, seu de FEDACOVA, amb l'adreça electrònica: qhiaasl@hzvdgwkb.ydb.  
  
  
  
Article 40. Assemblees en el centre de treball  
Els treballadors i treballadores de l'empresa i dins de la jornada de treball, podran realitzar una assemblea d'una hora de durada com a màxim, cada quatre mesos, complint els requisits indicats en l'Estatut dels treballadors vigent per a la celebració d'assemblees, i això amb independència del dret que els assisteix a reunir-se i celebrar assemblees en el centre de treball i fora d'hores de treball i conforme a les previsions contingudes en els articles 77 i 78 de l'Estatut dels Treballadors; no obstant l'anterior, el temps dedicat a la celebració de les assemblees dins de la jornada de treball tindrà el caràcter de recuperable i no retribuït.  
  
  
Article 41. Estabilitat en l'ocupació i jubilació forçosa  
1. Amb la finalitat de preservar l'estabilitat en l'ocupació i la de les plantilles de les empreses en aquells llocs de treball i seccions o activitat que resulten essencials per a les empreses i necessàries per al desenvolupament de la seua activitat principal, es podrà crear en les empreses una comissió mixta formada per un membre per cada part, empresa i comité d'empresa o representants legals dels treballadors i treballadores per a empreses de 10 o menys treballadors o de dos per cada part en empreses de més de 10 treballadors/es, a l'efecte de debatre i analitzar l'estabilitat de la plantilla de l'empresa i els possibles processos d'externalització que es puguen produir en algun dels serveis o activitats de l'empresa que no formen part de la seua activitat principal o essencial. Aquesta comissió serà merament consultiva i es reunirà per acord d'ambdues parts.  
2. L'empresa per a preservar l'estabilitat en l'ocupació i la plantilla de treballadors procurarà no externalitzar serveis que afecten o suposen extincions de contractes, i, en tot cas, si l'externalització afecta treballadors/es de la plantilla de l'empresa, oferirà a aquests la possibilitat de la seua recol·locació o reubicació en altres llocs de treball dins d'aquesta i informarà la comissió mixta.  
3. Com a mesura per a fomentar l'ocupabilitat juvenil, s'acorda l'extinció del contracte prevista en la disposició addicional deu de l'Estatut dels Treballadors exclusivament en aquells supòsits en els quals els empleats afectats/empleades afectades complisquen els requisits exigits per la normativa de seguretat social per a tindre dret al 100 per cent de la pensió ordinària de jubilació en la seua modalitat contributiva. Aquesta mesura es vincula a objectius coherents de política d'ocupació, com ara la millora de l'estabilitat en l'ocupació; per a això es transformarà un contracte temporal en indefinit per cada extinció produïda per aquesta causa, o bé es realitzarà una nova contractació per al mateix lloc de treball o diferent que ocupava el treballador el contracte laboral del qual s'extingisca per aquesta via. En tot cas, s'informarà la representació legal dels treballadors de l'adopció de la mesura.  
  
DISPOSICIONS FINALS  
  
Primera. Remissió a fonts legals  
Els punts expressament pactats en aquest conveni són preeminents sobre qualsevol disposició laboral i a falta d'aquest conveni es remetran les parts a l'Estatut dels Treballadors.  
  
Segona. Adhesió a l'Acord de solució autònoma de conflictes laborals de la Comunitat Valenciana  
Ambdues parts acorden sotmetre's per a la resolució dels conflictes que pogueren sorgir derivats de la interpretació d'aquest conveni al Tribunal d'Arbitratge Laboral de la Comunitat Valenciana, regulat en el VI Acord de solució autònoma de conflictes laborals de la Comunitat Valenciana.  
  
Disposició transitòria sobre enquadrament de les figures professionals en els grups professionals  
1. Amb caràcter general, l'enquadrament del personal que amb anterioritat a l'entrada en vigor d'aquest conveni col·lectiu tenia reconeguda alguna de les figures professionals existents en el sector serà el corresponent a les taules següents:  
1.1. Divisió funcional de personal tècnic, administratiu i vendes (TAV)  
  
  
Classificació del Conveni col·lectiu 2017-2018 Grup  
I. Personal tècnic, administratiu i mercantil   
A) Personal Tècnic:   
1. Personal tècnic amb títol universitari superior:   
Director tècnic/directora tècnica G1  
Tècnic/a G1  
2. Personal tècnics amb títol universitari grau mitjà:   
Enginyer/a tècnic/a i perit/a industrial G1  
Mestre/a industrial i ajudant tècnic/a sanitari/ària G3  
Graduat/ada social G2  
Treballador/a social G2  
3. Tècnics/ques no titulats/ades o títol no universitari:   
Delineant projectista G3  
Delineant G3  
Analista de laboratori G3  
Auxiliar de laboratori G4  
B) Administratiu/iva:   
Cap de primera G2  
Cap de segona G2  
Oficial de primera G3  
Oficial de segona G3  
Auxiliar d'administració G4  
Aprenent/a d'adm. (formació) G5  
C) Mercantil:   
Viatjant/a G3  
Corredor/a de plaça G3  
Dependent/a G4  
  
  
1.2. Divisió funcional de personal d'operacions  
  
Classificació del Conveni col·lectiu 2017-2018 Grup  
II. Personal especialista no qualificat   
Contramestre/a i cap de taller G2  
Mestre/a G3  
Oficial de primera G3  
Oficial de segona G3  
Oficial de tercera G4  
Ajudant/a especialista G4  
Peó G5  
  
  
2. Les empreses disposaran d'un termini de tres mesos des de la data de publicació d'aquest conveni col·lectiu per a fer l'adaptació tècnica del nou sistema de classificació professional en els seus programes de nòmines.